KIRJALLINEN KYSYMYS E-2629/02

esittäjä(t): Olivier Dupuis (NI) komissiolle

(18. syyskuuta 2002)

Aihe: Lehtimies Abdallah Zouarin pidätys kaksi kuukautta hänen vapautumisensa jälkeen

Vapauksia Tunisiassa ajavan järjestön (Conseil national des libertés en Tunisie, CNLT) mukaan Etelä-Tunisiassa sijaitsevan Zarzisin aluetuomioistuin tuomitsi tunisialaisen lehtimiehen Abdallah Zouarin kaksi kuukautta hänen vapautumisensa jälkeen uudestaan kahdeksan kuukauden ehdottomaan vankeusrangaistukseen, koska hän ei ollut noudattanut vapautumisen jälkeen hänelle määrättyä hallinnollista tarkastusta. Sotilastuomioistuin tuomitsi 46-vuotiaan Abdallah Zouarin 11 vuodeksi vankeuteen huhtikuussa 1991 laittomaan järjestöön kuulumisesta oikeudenkäynnissä, jota käytiin nyttemmin hajonneen Ennahdha-liikkeen johtajia vastaan. Abdallah Zouari työskenteli Al Fajr- eli Sarastus-lehdelle, joka kuului kielletylle tunisialaiselle islamistiselle Ennahdha-liikkeelle. Hän vapautui 6. kesäkuuta 2002 kärsittyään rangaistuksensa. Hänen oli kuitenkin edelleen noudatettava hallinnollista tarkastusta viiden vuoden ajan. Sisäministerin 15. heinäkuuta antamalla päätöksellä hänen kotipaikakseen määrättiin Khariba-Hassi Jerbi Zarzisin alueella. CNLT pitää päätöstä vallan väärinkäyttönä, koska Zouarin perhe, joka on valittanut päätöksestä, asuu Tunisissa. Vaikka hallinto-oikeus ei ollut vielä antanut päätöstä asiasta, Abdallah Zouari pidätettiin 19. elokuuta ja haastettiin Zarzisin aluetuomioistuimeen. Oikeuden istunnon aikana tuomioistuimen presidentti Abdallah Abassi hylkäsi puolustusasianajajien pyynnön oikeudenkäynnin lykkäämisestä, jotta he olisivat voineet tutustua tapaukseen ja valmistella puolustuspuheitaan.

Onko komissio tietoinen Abdallah Zouarin uudesta pidätyksestä ja pidätysolosuhteista? Mitä mieltä komissio on yleisemmin tästä ties kuinka monennesta kerrasta, kun Tunisian kansalaiselta evätään oikeussuoja? Miten komissio perustelee sitä, ettei se ryhdy toimiin Euroopan yhteisön ja sen jäsenvaltioiden ja Tunisian välisen assosiaatiosopimuksen jäädyttämiseksi?

Christopher Pattenin komission puolesta antamayhteinen vastauskirjallisiin kysymyksiin E-2526/02, E-2597/02 ja E-2629/02

(8. lokakuuta 2002)

Komissio tietää sekä Tunisian vankilaoloihin yleisesti että kyseisiin tapauksiin liittyvät ongelmat.

Vankilaoloista komissiolla ei ole asiantuntijoiden lausuntoa eikä erityisiä aihetta koskevia tutkimuksia. Punaisen Ristin kansainvälinen komitea ei pääse tunisialaisiin vankiloihin. Komissio pahoittelee puolueettoman tiedon puuttumista, jonka vuoksi laaja nälkälakko, johon kysymyksessä viitataan, on sitäkin huolestuttavampi.

Kuten komissio vahvisti aikaisemmin vastauksessaan parlamentin jäsenten Cappaton ja Dupuis'n esittämiin kysymyksiin E-1845/02 ja P-2065/02(1), Zouhair Yahyaouin tapaus huolestuttaa myös komissiota, joka on erityisen huolissaan siitä, millaisissa oloissa häntä vankien ja vierailijoiden kuvausten mukaan pidetään Bordj El-Amrin vankilassa.

Komissio muistuttaa Tunisian viranomaisia säännöllisesti siitä, että ilmaisunvapautta on kunnioitettava luovuttamattomana oikeutena ja että kansalaisyhteiskunnan on voitava todella osallistua julkiseen elämään. Näihin kysymyksiin liittyen komissio on huolissaan myös Abdallah Zouarin uudesta pidätyksestä ja häneen kohdistetun hallinnollisen toimen perusteista.

Assosiaatiosopimuksen keskeyttäminen edellyttäisi neuvoston yksimielistä päätöstä ja sen pääasiallinen seuraus olisi, että Euroopan unioni ei enää voisi käydä säännöllistä poliittista vuoropuhelua Tunisian kanssa, ja se vaarantaisi Tunisian ja unionin välisen yhteistyön, jolla on myönteisiä vaikutuksia Tunisian yhteiskunnan kehittymiseen kokonaisuudessaan.

Vaikuttaakseen myönteisesti lain ja oikeuden käytön kehitykseen Tunisiassa komissio valmistelee sen uudenaikaistamiseen liittyvää ohjelmaa, johon voisi liittyä vankila-alan uudistukseen liittyä osa ja jonka tavoitteena laajemmassa mielessä on aloittaa uudenaikaistamiskehitys kaikkien lain ja oikeuden alan toimijoiden keskuudessa.

(1) EYVL C 52 E, 6.3.2003, s. 107.